user
Tulis satu karangan yang membincangkan kesan jenayah siber and langkah-langkah untuk membendungnya.


assistant
Marcapada ini, kita menjalani kehidupan yang dilingkari teknologi-teknologi canggih tanpa sebarang sempadan. Penggunaan Internet dan media sosial telah banyak mengubah corak kehidupan atau norma masyarakat pada ketika ini. Sama seperti ciptaan manusia yang lain, teknologi Internet yang digunakan ini tentu ada kelemahannya. Ruang yang tidak dipantau dan dieksplorasi oleh mana-mana pihak telah diambil kesempatan oleh penggodam untuk melakukan jenayah siber. Perilaku seperti penipuan maklumat, kecurian data, salinan perisian yang tidak sah serta pengintipan individu di alam maya semakin berleluasa dari hari ke hari. Bagi memberi kesedaran kepada semua, wajar untuk kita huraikan akibat buruk perbuatan penipuan di alam maya dan langkah untuk membendungnya.

Antara impak yang paling buruk dalam perlakuan jenayah siber adalah kehilangan aset-aset tertentu seperti wang atau dokumen sulit yang dimiliki oleh pihak berkepentingan seperti kerajaan negeri. Sebagai contoh, penggodam mencuri maklumat senarai penduduk di Negeri Johor dan mendapatkan nombor telefon mereka. Kemudian mereka menjual data tersebut kepada pihak yang melakukan penipuan atas talian atau lebih dikenali sebgaai “Macau Scam”. Hanya melalui panggilan telefon dan menggunakan maklumat peribadi yang telah dicuri, penjenayah ini mampu menjerat mangsa sehingga rugi beratus ribu ringgit. Sehingga hari ini kita masih mendapat berita tentang kes penipuan melalui panggilan. Ini menunjukkan kes jenayah siber ini masih tidak dibendung sehingga memberi impak yang sangat merugikan kepada masyarakat kita.

Jenayah siber juga boleh dikategorikan sebagai buli siber yang sering kali berlaku di dalam media sosial. Masyarakat pada hari ini lebih banyak meluangkan masa melayari media sosial berbanding bersosial secara bersemuka seperti dahulu kala. Apabila bergaul di media sosial, ramai kenalan yang sebenarnya tidak mengenali diri kita secara peribadi. Apabila berlaku perkongsian yang salah atau tidak menepati fahaman orang lain, pengguna media sosial tersebut akan mudah untuk dikritik, disalahkan dan lebih teruk dicaci oleh pengguna media sosial lain yang kadang kala tidak tahu-menahu pun latar belakang perkongsian tersebut. Impaknya, pengguna yang berkongsi perkara tersebut akan berasa trauma kerana telah diburukkan oleh orang ramai dan menjatuhkan keyakinan diri mereka. Malahan terdapat mangsa buli siber yang mengalami depresi kerana bagi mereka situasi tersebut bagai jatuh ditimpa tangga.

Bagi memastikan isu ini dibendung, pemimpin negara seharunya mengorak langkah untuk membentuk rang undang-undang dan etika penggunaan siber. Dalam setiap kekalutan perlu adanya peraturan. Hanya dengan cara ini, setiap perilaku atas talian yang berisiko untuk perlakuan jenayah siber dapat dipantau. Justeru, pihak berkuasa perlu mengumpulkan pakar-pakar teknologi daripada setiap sektor atau industri di dalam negara untuk memperkenalkan rang undang-undang yang sesuai. Tindakan ini bukan sahaja untuk melindungai rakyat di Malaysia, tetapi juga penting untuk melindungi keselamatan negara. Penubuhan Suruhanjaya Komunikasi dan Multimedia perlu memacu perlindungan maklumat dan data pengguna Internet di Malaysia supaya tidak terjerat dengan penipuan di alam maya.

Dalam masa yang sama, penganjuran kempen kesedaran kepada orang awam tentang akibat buruk perbuatan jenayah ini adalah inisiatif terbaik untuk mengelakkan perkara ini berlaku. Pihak berkuasa perlu menggunakan segala saluran media masa kini untuk menyebarkan kesedaran melalui iklan tentang keburukan penipuan siber. Kebanyakan mangsa-mangsa adalah golongan berumur dan mereka yang kurang pengetahuan dalam teknologi maklumat ini. Justeru, kerajaan melalui Jabatan Komunikasi dan Penerangan bertanggungjawab untuk menyampaikan pesana khidmat masyarakat di seluruh negara tentang apa itu jenayah siber, modus operandi dan kesan yang ditanggung oleh mangsa yang terbabit. Intihannya, tahap kesedaran masyarakat terhadap isu ini masih kurang dan perlu dimaklumkan dengan lebih jelas dan diingati oleh mereka.

Tuntasnya, jenayah siber meninggalkan banyak benda yang buruk kepada mangsa atau entiti yang terlibat. Namun begitu, kita berpeluang untuk melaksanakan langkah-langkah pencegahan sebelum terlibat atau menjadi mangsa kepada perilaku yang tidak bertanggungjawab ini. Dalam mendepani Revolusi Industri 4.0 yang bakal tiba, kita perlu bersiap sedia dengan pelabagi risiko dalam penggunaan sains dan teknologi di setiap sektor atau industri di negara ini. Dengan menyediakan masyarakat yang berpengetahuan tinggi serta beretika dalam menggunakan media sosial, kita mampu untuk menghadapi Revolusi Industri 4.0 tanpa kerisauan. Semoga segala usaha untuk meningkatkan keselamatan siber dalam negara diberikan sokongan dan setiap di antara kita menerima manfaat untuk melayari alam maya tanpa was-was.